Neuvoston päätöslauselma,

annettu 13 päivänä heinäkuuta 2001,

e-oppimisesta

(2001/C 204/02)

EUROOPAN UNIONIN NEUVOSTO, joka

ottaa huomioon:

(1) Lissabonissa 23 ja 24 päivänä maaliskuuta 2000 kokoontuneen Eurooppa-neuvoston päätelmät, joissa asetettiin strateginen tavoite, joka on kilpailukykyisen, dynaamisen ja tietoon perustuvan talouden luominen sekä erityistavoitteita, jotka liittyvät tieto- ja viestintätekniikkaan ja koulutukseen, samoin kuin Tukholmassa 23 ja 24 päivänä maaliskuuta 2001 kokoontuneen Eurooppa-neuvoston, päätelmät, joissa vahvistetaan, että perustaitojen, erityisesti tietoteknisen ja digitaalisen osaamisen parantaminen on ensisijaisen tärkeää Euroopan unionille.

(2) neuvoston (koulutus) Tukholman Eurooppa-neuvostolle koulutusjärjestelmien konkreettisista tulevaisuuden tavoitteista antaman selvityksen, jossa korostetaan muun muassa tietoyhteiskunnassa tarvittavien taitojen kehittämistä ja Lissabonin Eurooppa-neuvoston asettamia tavoitteita sen varmistamiseksi, että jokaisella on mahdollisuus tieto- ja viestintätekniikan käyttöön.

(3) Tukholman Eurooppa-neuvoston esittämän pyynnön keväällä 2002 kokoontuneelle Eurooppa-neuvostolle esitettävästä uudesta selvityksestä, johon sisältyy koulutusjärjestelmien tavoitteiden seurantaa koskeva yksityiskohtainen työohjelma.

(4) Sokrates- ja Leonardo-ohjelmissa sekä muissa jo voimassa olevissa yhteisön välineissä vahvistetun merkittävän sitoutumisen tieto- ja viestintätekniikan käyttöön koulutuksessa.

(5) jäsenvaltioiden työllisyyspolitiikan suuntaviivat vuodeksi 2001(1), joissa korostetaan, että kehitettäessä uusilla työmarkkinoilla tarvittavia taitoja elinikäisen oppimisen kautta jäsenvaltioiden on pyrittävä kehittämään verkko-oppimista, joka on suunnattu kaikille kansalaisille.

(6) koulutusalan multimediaohjelmistosta 6 päivänä toukokuuta 1996 annetun neuvoston päätöslauselman ja 22 päivänä syyskuuta 1997 annetut neuvoston päätelmät koulutuksesta, tieto- ja viestintätekniikasta sekä opettajankoulutuksesta tulevaisuudessa(2).

(7) komission 24 päivänä toukokuuta 2000 antaman tiedonannon "e-Learning: katse huomispäivän koulutukseen", jossa asetetaan Lissabonin päätelmiin perustuvia tavoitteita ja joka täydentää komission kokonaisvaltaista eEurope-toimitasuunnitelmaa.

(8) komission 28päivänä maaliskuuta 2001 antaman tiedonannon "e-Learning - katse huomispäivän koulutukseen", jossa määritellään yhteisiä toiminta-aloja sekä uuden multimediateknologian ja Internetin käyttöä koskevia erityistoimia tavoitteena oppimisen laadun parantaminen. Tiedonannossa käsitellään infrastruktuureja, koulutusta, laadukkaita multimediapalveluja ja -sisältöjä sekä vuoropuhelua ja yhteistyötä kaikilla tasoilla.

(9) KEHOTTAA jäsenvaltioita:

i) jatkamaan ponnistelujaan tieto- ja viestintätekniikan tehokkaaksi käyttämiseksi koulutusjärjestelmissä tärkeänä osana Lissabonin Eurooppa-neuvoston päätelmissä ja koulutusjärjestelmien konkreettisia tulevaisuuden tavoitteita koskevassa selvityksessä edellytettyä koulutusjärjestelmien mukauttamista;

ii) hyödyntämään Internetin ja multimedian sekä virtuaalisen oppimisympäristön sisältämiä mahdollisuuksia, jotta elinikäinen oppiminen voidaan paremmin ja nopeammin vakiinnuttaa koulutuksen perusperiaatteena ja jotta voidaan tarjota koulutusmahdollisuuksia kaikille, erityisesti niille, joilla on sosiaalisista, taloudellisista, maantieteellisistä tai muista syistä vaikeuksia päästä koulutukseen;

iii) edistämään tieto- ja viestintätekniikkaan liittyvien oppimismahdollisuuksien riittävää tarjontaa koulutusjärjestelmissä nopeuttamalla tieto- ja viestintätekniikan käyttöönottoa sekä koulu- ja korkea-asteen opetuksen opetusohjelmien tarkistamista kaikilla keskeisillä aloilla unohtamatta koulutusjärjestelmien edellyttämiä pitkän aikavälin tavoitteita ja kriittistä lähestymistapaa;

iv) jatkamaan ponnistelujaan tieto- ja viestintätekniikan opetuskäytön perus- ja jatkokoulutuksen antamiseksi opettajille ja kouluttajille, koska digitaalista osaamista on kehitettävä yhtenä opettajien perustaitojen keskeisenä osana ja koska opettajia ja kouluttajia on rohkaistava hyödyntämään pedagogisesti mahdollisimman tehokkaasti tieto- ja viestintätekniikkaa opetuksessaan;

v) rohkaisemaan oppilaitosten toiminnasta vastaavia sekä paikallisia, alueellisia ja kansallisia päättäjiä ja muita sidosryhmiä perehtymään riittävästi tieto- ja viestintätekniikan tarjoamiin mahdollisuuksiin uusien oppimistapojen edistämiseksi ja opetusmenetelmien kehittämiseksi, jotta tieto- ja viestintätekniikan käyttöönotto ja hyödyntäminen olisi tehokasta;

vi) nopeuttamaan laitteiden ja laadukkaan infrastruktuurin tarjoamista koulutusalalle ottaen huomioon tekniikan kehityksen: laitteistoja, ohjelmistojen ja Internet-yhteyksien saantia oppi- ja koulutuslaitoksiin sekä asianmukaisia henkilöstöresursseja apu-, tuki- ja huoltopalvelujen varmistamiseksi;

vii) edistämään korkeatasoisen digitaalisen opetus- ja oppimateriaalin kehittämistä on line -tarjonnan laadun varmistamiseksi; tarjoamaan asianmukaisia tukijärjestelmiä, joilla autetaan oppilaitosten opettajia ja johtajia valitsemaan laadukkaita tuotteita;

viii) hyödyntämään digitalisoimisen ja asiakirjojen standardoimisen tarjoamia mahdollisuuksia pääsyn helpottamiseksi julkisiin kulttuuriresursseihin, kuten kirjastoihin, museoihin ja arkistoihin, sekä niiden opetuksellisen ja pedagogisen käytön lisäämiseksi;

ix) tukemaan sellaisten innovatiivisten opetusmenetelmien kehittämistä ja mukauttamista, joissa tekniikan käyttö on osa laaja-alaista eri opetusohjelmien välistä lähestymistapaa; edistämään uusia toimintatapoja, jotka perustuvat innovatiivisten opetusmenetelmien ja -ohjelmistojen laaja-alaiseen käyttöön sekä uusien laitteiden ja kokemusten käyttöön tavoitteena oppijoiden tiedonhalun ja motivaation kannustaminen, ja osana opetusta edistämään oppijoiden kriittistä asennoitumista Internetissä ja muissa tiedotusvälineissä tarjottavaan sisältöön;

x) hyödyntämään tieto- ja viestintätekniikan tarjoamia viestintämahdollisuuksia eurooppalaisen tietoisuuden, eurooppalaisen vaihdon ja eurooppalaisen yhteistyön edistämiseksi kaikilla koulutuksen tasoilla ja erityisesti kouluissa; pohtimaan, voitaisiinko näitä eurooppalaisia kokemuksia hyödyntää opetusohjelmissa sekä tukemaan ja vahvistamaan fyysistä ja virtuaalista liikkuvuutta koulutuksen tärkeänä osana, mikä auttaa kehittämään monikielisessä ja -kulttuurisessa yhteiskunnassa elämisen ja työskentelemisen edellyttämiä uusia taitoja ja valmiuksia;

xi) tukemaan ja kannustamaan yhteistyötä edistäviä virtuaalisia kohtauspaikkoja sekä tietojen, kokemuksen ja hyvien menettelytapojen vaihtoa, joissa otetaan huomioon uudet opetusmenetelmät sekä niin oppijoiden kuin opettajien ja kouluttajien väliset uudet yhteistyömuodot, vauhdittamaan eurooppalaista verkottumista kaikilla tasoilla multimediaopetusmateriaalin, Internetin opetuskäytön, tieto- ja viestintätekniikan avulla tapahtuvan yhteistyön ja oppimisen sekä muunlaisen tieto- ja viestintätekniikan opetus- ja koulutuskäytön aloilla;

xii) hyödyntämään kokemuksia, joita on saatu aloitteista, joita ovat esimerkiksi "European School-net" ja Eurooppalainen opettajankoulutuspolitiikan verkosto (ENTEP);

xiii) edistämään tieto- ja viestintätekniikkaan perustuvien sekä tieto- ja viestintätekniikalla täydennettävien opetusohjelmien yhteisen kehittämisen eurooppalaista ulottuvuutta korkeakouluopetuksessa rohkaisemalla uusia yhteisiä lähestymistapoja korkea-asteen opetuksen tutkintomalleissa ja laadunvarmistuksessa (Sorbonnen ja Bolognan prosessin mukaisesti); tarjoamaan kannustimia niille oppilaitoksille, tiedekunnille tai laitoksille, jotka kyseisellä alalla harjoittavat innovatiivista ja tuloksellista opetustyötä Euroopan tasolla;

xiv) edistämään e-oppimisen alan tutkimusta erityisesti siitä, kuinka oppimista voidaan tehostaa tieto- ja viestintätekniikan avulla, samoin kuin opetusmenetelmien kehityksestä ja tieto- ja viestintätekniikkaan perustuvan opetuksen ja oppimisen vaikutuksista, sekä edistämään tähän liittyvää kansainvälistä yhteistyötä;

xv) edistämään julkisen ja yksityisen sektorin välistä kumppanuutta osana e-oppimisen kehittämistä, jotta voidaan rohkaista kokemusten vaihtoa, vuoropuhelua multimediaan perustuvan oppimateriaalin tulevista vaatimuksista ja teknologian siirtoa;

xvi) seuraamaan ja analysoimaan tieto- ja viestintätekniikan käyttöönottoa ja hyödyntämistä opetuksessa ja oppimisessa, tarjoamaan olemassa olevaa kvantitatiivista ja kvalitatiivista tietoa sekä kehittämään parempia seuranta- ja arviointimenetelmiä, jotta voidaan vaihtaa tietoja kokemuksista ja hyvistä käytännöistä ja siten osallistua koulutusjärjestelmien konkreettisista tulevaisuudentavoitteista annetun selvityksen jatkotoimiin.

(10) KEHOTTAA komissiota:

i) kiinnittämään e-Learning-toimintasuunnitelmaa toteuttaessaan erityistä huomiota koulutusjärjestelmien konkreettisista tulevaisuudentavoitteista annetussa selvityksessä esitettyihin ensisijaisiin tavoitteisiin liittyviin toimiin, kuten hyviä käytäntöjä ja kokemuksia, myös muista maista saatuja, koskevien tietojen vaihtoon jäsenvaltioiden kesken;

ii) tukemaan edelleen olemassa olevia eurooppalaisia portaaleja ja rohkaisemaan muiden portaalien kehittämistä tarkoituksena parantaa opetuksellisten sisällön saatavuutta sekä edistämään yhteistyötä ja kokemusten vaihtoa verkko-oppimisen ja opetusmenetelmien kehittämisen alalla, minkä tarkoituksena on erityisesti:

- tukea monikansallisia virtuaalisia kohtaamispaikkoja,

- edistää eurooppalaista verkottumista kaikilla tasoilla sekä perustaa ja tarjota verkkoja opettajankoulutuksen käyttöön,

- tukea olemassa olevien kvalitatiivisten Internet-lähteiden hakemistoja;

iii) toteuttamaan tukitoimia Euroopan tasolla erityisesti kokemusten ja tietojen vaihtamiseksi opetuskäyttöön tarkoitettuihin multimediaohjelmiin liittyvistä tuotteista ja palveluista ja ehdottamaan samalla tuki- ja neuvontamenetelmiä kvalitatiivisten ja opetuskäyttöön tarkoitettujen multimediaresurssien valintaa varten; luomaan kansainvälisiä yhteyksiä tuottajien, käyttäjien ja opetus- ja koulutusjärjestelmien johtohenkilöstön välille tavoitteena edistää tuotteiden ja palvelujen laatua sekä saada tarjonta ja kysyntä vastaamaan paremmin toisiaan; tukemaan kaikkiin edellä mainittuihin asioihin liittyvää tiedotustoimintaa ja yhteydenpitoa sekä Euroopan laajuisesti käytävää keskustelua;

iv) tarkastelemaan yhdessä jäsenvaltioiden kanssa, voiko eSchola-tapahtumasta eli verkko-oppimisen eurooppalaisesta teemaviikosta muodostua pysyvä toimi, johon liittyy vuosittainen näkyvä tapahtuma;

v) tukemaan uusien oppimisympäristöjen ja -menetelmien kokeilua tavoitteena ottaa huomioon entisestään kasvavat erot oppijoiden tyylien, kulttuurien ja kielten välillä sekä edistämään yhteistyössä jäsenvaltioiden kanssa virtuaalista liikkuvuutta ja monikansallista virtuaalikampusta koskevia hankkeita erityisesti kielten, tieteen ja teknologian sekä taiteen ja kulttuurin aloilla;

vi) tekemään strategiatutkimuksia innovatiivisista lähestymistavoista koulutukseen, uusien teknologioiden opetuksellisista näkökohdista, eurooppalaisen opetuskäyttöön tarkoitetun multimedian vahvuuksista ja heikkouksista sekä kulttuurilaitosten ja tiedekeskusten tarjoamista mahdollisuuksista uusina oppimisympäristöinä;

vii) vahvistamaan yhteisön ohjelmien puitteissa tutkimusta, kokeilutoimintaa ja arviointia, joka koskee uusien tieto- ja viestintätekniikkaan perustuvien menetelmien opetuksellisia, yhteiskunnallis-taloudellisia ja teknisiä ulottuvuuksia sekä näiden menetelmien mukauttamista käyttäjän tarpeisiin; levittämään aktiivisesti kyseisen tutkimuksen tuloksia tarkoituksena helpottaa niiden siirtämistä koulutusjärjestelmiin sekä ammattimaisille tuottajille ja hankkijoille;

viii) tukemaan Euroopan monikielisten voimavarojen, foorumeiden ja palvelujen kehittämistä, ottaen tarvittaessa huomioon teollis- ja tekijänoikeuksiin liittyvät näkökohdat opetuksen ja koulutuksen alalla ja uusien levitysmenetelmien käytön, sekä kansainvälisesti hyväksyttyjen normien ja avoimen lähdekoodin ohjelmistojen kehittämistä ja edistämistä;

ix) raportoimaan neuvostolle edellä mainittujen toimien tuloksista viimeistään joulukuussa 2002, jotta helpotetaan näiden tulosten kokonaisarviointia ja päätöksiä jatkotoimista. Neuvostolle annetaan myös välikertomus marraskuussa 2001.

(1) Neuvoston päätös 2001/63/EY, 19. tammikuuta 2001 (EYVL L 22, 24.1.2001, s. 18).

(2) EYVL C 303, 4.10.1997, s. 5.